b'\n_START_ARTICLE_\nNorsk Heraldisk Forening\n_START_PARAGRAPH_\nNorsk Heraldisk Forening er en norsk forening som er \xc3\xa5pen for alle som er interessert i v\xc3\xa5penskjold, flagg, bumerker, segl og beslektede emner.\n_START_SECTION_\nHistorikk og arbeid\n_START_PARAGRAPH_\nForeningen ble stiftet den 27. februar 1969  av personer som var medlemmer av den skandinaviske foreningen Heraldisk Selskap. Siden stiftelsen har foreningen n\xc3\xa6r kontakt med Heraldisk Selskap og nasjonale heraldiske foreninger i de andre skandinaviske landene. Foreningen er vanligvis ogs\xc3\xa5 representert p\xc3\xa5 de internasjonale kongressene for heraldikk._NEWLINE_Foreningen utgir medlemsbladet V\xc3\xa5penbrevet med to-tre nummer hvert \xc3\xa5r, foreningen holder medlemsm\xc3\xb8ter og sammenkomstene heraldisk verksted i Oslo flere ganger i \xc3\xa5ret  Foreningen har ogs\xc3\xa5 arrangert bussturer i \xc3\xb8stlandsomr\xc3\xa5det. _NEWLINE_I 2005 arrangerte foreningen en nordisk heraldisk konferanse i Oslo, sammen med den skandinaviske foreningen Heraldisk Selskap. Slike konferanser holdes annet hvert \xc3\xa5r i de skandinaviske landene. _NEWLINE_Foreningen arrangerte sammen med Norsk Slektshistorisk Forening den 31. internasjonale kongress for genealogi og heraldikk i Oslo i dagene 13. til 17. august 2014.Hovedtemaet for kongressen var Innvirkning p\xc3\xa5 genealogi og heraldikk av store hendelser i en nasjons historie.  Kongressen hadde i alt 111 deltagere fra 26 forskjellige land. Den fant sted p\xc3\xa5 Akershus festning, i Fanehallen og p\xc3\xa5 Artilleriloftet. Kongressrapporten Genealogica & Heraldica. Influence on Genealogy and Heraldry of Major Events in the History of a Nation. Proceedings of the XXXIst International Congress of Genealogical and Heraldic Sciences, Oslo 2014,  ble utgitt av Slektshistorisk forlag i 2015 og inneholder de fleste foredragene som ble holdt under kongressen._NEWLINE_I Norsk Heraldisk Forening er det oppnevnt to faste utvalg som behandler sp\xc3\xb8rsm\xc3\xa5l som sendes inn til foreningen: Historisk utvalg og R\xc3\xa5dgivende utvalg ._NEWLINE_I 2009 ble det i Rogaland opprettet en lokalavdeling av foreningen. Avdelingen tar sikte p\xc3\xa5 \xc3\xa5 ha ett \xc3\xa5rlig m\xc3\xb8te.'